Զաբիտ Մահոմեդշարիպով

Զաբիտ Ահմեդի Մահոմեդշարիպով (), ռուս խառը ոճի մարտիկ, հանդես է գալիս UFC-ի հովանու ներքո՝ կիսաթեթև քաշային կարգում։ Այս պահին պաշտոնապես զբաղեցնում է UFC-ի կիսաթեթև քաշային կարգի 3-րդ հորիզոնականը։ ACB-ի կիսաթեթև քաշային կարգի նախկին չեմպիոն է։

Կենսագրություն 
Ծնվել է Դաղստանի Խասավյուրտ քաղաքում։ 10 տարեկան հասակում սկսել է զբաղվել ազատ ոճի ըմբշամարտով։ Որոշ ժամանակ զբաղվել է քիքբոքսինգով և ֆուտբոլով, իսկ 2003 թվականին ընդունվել է Բույնակսկի շրջանի Խալիմբեկաուլ գյուղի «Երկրի 5 կողմերը» դպրոց։ Այդ ժամանակահատվածից սկսել են նրա ուշու-սանդայի պարապմունքները։ 2012 թվականի սկսել է մասնակցել խառը ոճի մենամարտի մրցաշարերին։

Գործունեություն

Absolute Championship Berkut 
2014 թվականի նոյեմբերի 14-ին կայացել է նրա դեբյուտը ACB-ում, 2015 թվականին մասնակցել է կիսաթեթև քաշային կարգի գրան-պրիին, որտեղ դարձել է հաղթող։ 2016 թվականի մարտի 9-ին նվաճել է ACB-ի կիսաթեթև քաշային կարգի չեմպիոնի կոչումը։

Ultimate Fighting Championship 
2017 թվականի մայիսին պայմանագիր է կնքել UFC-ի հետ 4 մենամարտի համար։

Մահոմեդշարիպովի առաջին մենամարտը կայացել է 2017 թվականի սեպտեմբերի 2-ին UFC Fight Night: Volkov vs. Struve. մրցաշարի շրջանակներում, որտեղ նրա մրցակիցը պետք է լիներ Նիկ Հեյնը, սակայն օգոստոսի 27-ին նա հրաժարվել է մենամարտից և փոխարինվել Մայք Սանտյագոյով։ Մահոմեդշարիպովը հաղթել է մենամարտի երկրորդ ռաունդում հետևից խեղդող հնարքով, ինչի համար ստացել է «Երեկոյի լավագույն ելույթ» մրցանակը։

Մահոմեդշարիպովի հաջորդ մենամարտը կայացել է 2017 թվականի նոյեմբերի 25-ին UFC Fight Night: Bisping vs. Gastelum մրցաշարի շրջանակներում՝ ընդդեմ Շեյմոն Մորեսի։ Մահոմեդշարիպովը հաղթել է 3-րդ ռաունդում անակոնդա խեղդող հնարքով և ստացել իր հերթական «Երեկոյի լավագույն մենամարտ» մրցանակը։

2018 թվականի ապրիլի 7-ին՝ UFC 223 մրցաշարի շրջանակում, Մահոմեդշարիպովը մենամարտել է Լայլ Բչնակի հետ։ Մահոմեդշարիպովը հաղթել է մրցավարների միաձայն որոշմամբ և արժանացել մրցանակի «Երեկոյի լավագույն մենամարտի» համար։

Սպասվում էր, որ Մահոմեդշարիպովի և Յաիր Ռոդրիգեսի մենամարտը կկայանա 2018 թվականի սեպտեմբերի 8-ին՝ UFC 228 մրցաշարի շրջանակներում, սակայն Ռոդրիգեսը վնասվածքի պատճառով դուրս էր մնացել մենամարտից։ Նրան փոխարինման է դուրս եկել Բրենդոն Դևիսը։ Մահոմեդշարիպովը հաղթել է մենամարտում ծնկի լծակ ցավեցնող հնարքով։

Զաբիտ Մահոմեդշարիչպովի՝ ընդդեմ Դևիսի ցավեցնող հնարքը ճանաչվել է UFC-ի 2018 թվականի լավագույն ցավեցնող հնարքը։

2019 թվականի մարտի 2-ին՝ UFC 235 մրցաշարի շրջանակներում, Մահոմեդշարիպովը հանդիպել է Ջերիմի Սթիվենսի հետ։ Այդ մենամարտում Զաբիտը հաղթել է մրցավարների միաձայն որոշմամբ։

Զաբիտը հոկտեմբերի 18-ին պետք է մենամարտեր Կելվին Կատարի դեմ UFC on ESPN: Reyes vs. Weidman մրցաշարի շրջանակներում, սակայն սեպտեմբերի 13-ին վնասվածքի պատճառով դուրս է մնացել։ Մենամարտը հետաձգվել է և կայացել UFC Fight Night: Zabit vs. Kattar մրցաշարի ժամանակ։ Մահոմեդշարիպովը հաղթել է մրցավարների միաձայն որոշմամբ և ստացել հեթական մրցանակը «Երեկոյի լավագույն մենամարտի» համար։

Մրցանակներ և տիտղոսներ

Ընդհանուր մենամարտեր 
 Ultimate Fighting Championship
 «Երեկոյի լավագույն մենամարտ» մրցանակի մրցանակակիր (2 անգամ) ընդդեմ Կայլ Բոչնյակի և Կելվին Կատարայի
 «Երեկոյի ելույթ» մրցանակի մրցանակակիր (2 անգամ) ընդդեմ Շայմոն Մորաեսի և Մայք Սանտյագոյի
 Absolute Championship Berkut
 ACB կիսաթեթև քաշային կարգի չեմպիոն (1 անգամ)
 ACB-ի կիսաթեթև քաշային կարգի գրան-պրիի հաղթող

 MMADNA.nl
 2017 «Տարվա եվրոպական նորեկ»
 2018 «Տարվա ցավեցնող հնարք»
 Ariel Helwani’s show
 2018 «Տարվա ցավեցնող հնարք» ընդդեմ Բրենդոն Դեվիսի

Ուշու-սանդա 
 Ռուսաստանի չեմպիոն (4x)
 Եվրոպայի չեմպիոն
 Աշխարհի գավաթի հաղթող

Ծանոթագրություններ 

Ռուս ընդհանուր մենամարտիկներ
Ռուս մարզիկներ
Ռուսաստանի սպորտի վարպետներ
Մարտական արվեստներ